แรงขายหุ้นค้าปลีก ฉุดดาวโจนส์ปิดลบ 55 จุด
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (11 พ.ย.) โดยได้รับแรงกดดันจากการที่นักลงทุนเทขายหุ้นกลุ่มค้าปลีก หลังจากบริษัทเมซี อิงค์ เปิดเผยผลประกอบการที่น่าผิดหวัง นอกจากนี้ ภาวะการซื้อขายในตลาดหุ้นนิวยอร์กยังเป็นไปอย่างซบเซา เนื่องจากเป็นวันหยุดราชการของสหรัฐ (วันทหารผ่านศึก) 
12 พ.ย. 2558

แรงขายหุ้นค้าปลีก ฉุดดาวโจนส์ปิดลบ 55.99 จุด
สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (11 พ.ย.) ที่ 17,702.22 จุด ลดลง 55.99 จุด หรือ -0.32%, ดัชนี NASDAQ ปิดที่ 5,067.02 จุด ลดลง 16.22 จุด หรือ -0.32% และดัชนี S&amp;P500 ปิดที่ 2,075.00 จุด ลดลง 6.72 จุด หรือ -0.32% ภาวะการซื้อขายในตลาดเป็นไปอย่างซบเซา เนื่องจากเมื่อวานนี้เป็นวันทหารผ่านศึก ซึ่งเป็นวันหยุดราชการของสหรัฐและไม่มีการเปิดเผยข้อมูลเศรษฐกิจ
หุ้นกลุ่มค้าปลีกถูกทุบขาย โดยหุ้นเมซีร่วงลง 13.99% หุ้นวอล-มาร์ท สโตร์ ร่วงลง 1.9% หุ้นทาร์เก็ต คอร์ป ดิ่งลง 3% หุ้นเจนี เพนนี ปรับลง 1.84% ส่วนหุ้นนอร์ดสตรอม หุ้นดิลลาร์ด และหุ้นโคห์ล ปรับตัวลงในกรอบ 3-9%
ทั้งนี้ ปัจจัยที่ทำให้นักลงทุนเทขายหุ้นกลุ่มค้าปลีกนั้น มาจากรายงานที่ว่า เมซี อิงค์ ซึ่งเป็นห้างค้าปลีกรายใหญ่ของสหรัฐ รายงานผลกำไรต่อหุ้นในไตรมาส 3/2558 อยู่ที่ 36 เซนต์ ลดลงเมื่อเทียบกับไตรมาส 3/2557 ที่ระดับ 61 เซนต์ นอกจากนี้ บริษัทยังได้ปรับลดคาดการณ์ผลประกอบการตลอดปี 2558
นอกจากนี้ ผลประกอบการที่ย่ำแย่ของเมซี อิงค์ ยังได้ฉุดหุ้นบริษัทที่จำหน่ายสินค้าแบรนด์ดังในห้างเมซี โดยหุ้นราล์ฟ ลอเรน ร่วงลง 4.1% หุ้นไมเคิล คอร์ โฮลดิงส์ ปรับลง 4.12% หุ้นพีวีเอช คอร์ป ดิ่งลงกว่า 4% ส่วนหุ้น G-III Apparel ซึ่งเป็นผู้จำหน่ายสินค้าแบรนด์ดังอย่าง “Calvin Klein” และ “Tommy Hilfiger” ในห้างต่างๆรวมถึงห้างเมซีด้วยนั้น ร่วงลงกว่า 11%
หุ้นอาลีบาบา ปรับตัวลง 1.94% แม้มีรายงานว่าอาลีบาบา ซึ่งเป็นอี-คอมเมิร์ซยักษ์ใหญ่ของจีน มียอดขายมากกว่า 3.9 พันล้านดอลลาร์สหรัฐในช่วงชั่วโมงแรกของวัน Single Day หรือ วันคนโสดในจีน ซึ่งถือเป็นมหกรรมช้อปปิ้งออนไลน์ที่ใหญ่ที่สุดของโลก โดยวัน Single Day จะจัดขึ้นทุกวันที่ 11 เดือน 11 ของทุกปี และนับเป็นวันช้อปปิ้งครั้งใหญ่ที่สุดในจีน
หุ้นกลุ่มพลังงานร่วงลงหลังจากราคาน้ำมันดิบอ่อนแรงลง โดยหุ้นเอ็กซอน โมบิล ปรับลง 0.89% ส่วนหุ้นอาปาเช ร่วงลง 7.3% หลังจากอานาดาร์โค ปิโตรเลียม คอร์ป ประกาศว่าจะยกเลิกการเสนอซื้อหุ้นของอาปาเช ซึ่งเป็นหนึ่งในผู้ผลิตน้ำมันดิบรายใหญ่ของสหรัฐ ขณะที่ข่าวดังกล่าวได้ฉุดหุ้นอานาดาร์โค ปิโตรเลียม ร่วงลง 3.8%
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในสัปดาห์นี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ดุลงบประมาณของรัฐบาลกลางสหรัฐเดือนต.ค., ดัชนีราคาผู้ผลิต (PPI) เดือนต.ค., ยอดค้าปลีกเดือนต.ค., สต็อกสินค้าคงคลังภาคธุรกิจเดือนก.ย. และดัชนีความเชื่อมั่นผู้บริโภคช่วงต้นเดือนพ.ย.จากมหาวิทยาลัยมิชิแกน